KIRJALLINEN KYSYMYS P-0093/02 esittäjä(t): Gabriele Stauner (PPE-DE) komissiolle. Säännönvastaisuudet ESR-varojen käytössä Nordrhein-Westfalenissa.



Virallinen lehti nro 147 E , 20/06/2002 s. 0240 - 0241



KIRJALLINEN KYSYMYS P-0093/02 esittäjä(t): Gabriele Stauner (PPE-DE) komissiolle (21. tammikuuta 2002) Aihe: Säännönvastaisuudet ESR-varojen käytössä Nordrhein-Westfalenissa Euroopan tilintarkastustuomioistuin toteaa vuoden 2000 vuosikertomuksensa(1) kohdassa 3.39 d), että Euroopan sosiaalirahaston varojen käytöstä Nordrhein-Westfalenissa tehdystä tutkimuksesta kävi ilmi, että vuonna 1998 päättyneen toimenpideohjelman (työllisyyttä koskeva yhteisöaloite 19941999 Saksa) menoista 15,7 prosenttia oli sellaisia, jotka eivät oikeuta avustuksiin. Tilintarkastustuomioistuin totesi, että todellisten menojen sijaan osa menoista oli ennakkomaksuja, että kiinteiden määrien soveltamisen vuoksi ilmoitetut menot olivat liian korkeat ja että julkista yhteisrahoitusta koskeva dokumentointi puuttui. Komissio vastasi tilintarkastustuomioistuimen havaintoihin, että työllisyyden ja sosiaaliasioiden pääosasto oli ottanut yhteyttä toimivaltaisiin viranomaisiin tuomioistuimen kuvaaman tilanteen korjaamiseksi. Voiko komissio ilmoittaa, - kuinka paljon varoja on käytetty väärin perustein? - miten se on korjannut epäkohdat? - ovatko tilintarkastustuomioistuimen havaitsemat toimet yksittäistapaus vai onko syytä uskoa, että muissakin Nordrhein-Westfalenissa toteutetuissa ohjelmissa on tehty vastaavia virheitä? (1) EYVL C 359, 15.12.2001, s. 163. Anna Diamantopouloun komission puolesta antama vastaus (26. helmikuuta 2002) Euroopan tilintarkastustuomioistuimen varainhoitovuotta 2000 koskevan vuosikertomuksen 3.39 kohdan d) alakohdassa mainitaan, että tarkastus, joka kohdistettiin Euroopan sosiaalirahaston varojen käyttöön Nordrhein-Westfalenissa, osoitti, että vuonna 1998 päättyneen toimenpideohjelman (Employment-yhteisöaloite kaudella 19941999, Saksa) menoista 15,7 prosenttia oli tukeen oikeuttamattomia menoja. Tilintarkastustuomioistuimen otantamenetelmällä tarkastuskohteeksi valikoitui Nordrhein-Westfalenin Integra-yhteisöaloite. Tilintarkastustuomioistuin päätti tehdä perusteellisen tarkastuksen ja tutkia kaikkien 30 hankkeen menoilmoitukset. Tämän tuloksena tilintarkastustuomioistuin tunnisti kolme virhetyyppiä: - Ennakkomaksujen ilmoittaminen todellisten menojen sijaan Viimeisimmät ennakkomaksut maksettiin vuoden 1998 lopulla. Vuosittaiset menoilmoitukset tehtiin vasta tammikuussa 1999. Muutamissa tapauksissa ilmoitetut menot olivat odotettua alhaisempia, mikä johtui siitä, että osa osallistujista jätti ohjelman kesken (esimerkiksi löydettyään uuden työpaikan). Hankkeista vastaavat tahot maksoivat erotuksen takaisin helmikuussa 1999. Tämä otettiin huomioon ESR:n kirjanpidossa vuonna 1999. Tilintarkastustuomioistuin piti tätä tilannetta virheellisenä, koska tarkastuslausuma koskee ainoastaan varainhoitovuotta 1999. Tämä ei kuitenkaan aiheuta taloudellisia vaikutuksia, vaan kyseessä on mukauttamisongelma. - Kiinteämääräisten korvausten käytöstä johtunut menojen yliarviointi Kullakin Saksan osavaltiolla, myös Nordrhein-Westfalenilla, on omat Integra-yhteisöaloitetta koskevat ohjeensa (Förderrichtlinie). Niiden mukaan kiinteämääräisten korvausten käyttämistä hankkeiden menoihin ei tarvitse perustella. Tämä menettely helpottaa hallinto- ja valvontatoimia sekä estää lisäkustannusten syntymisen, mutta se on todellisia kustannuksia koskevan periaatteen vastainen. Tilintarkastustuomioistuin tutki hankkeiden todelliset kustannukset ja löysi muutamia ylirahoitustapauksia. Useimmissa tapauksissa todelliset kustannukset olivat vähintään yhtä suuret kuin kiinteämääräiset korvaukset. Tilintarkastustuomioistuin piti ylirahoitettuja osuuksia syystä virheenä. Komissio korjaa ylirahoitetut osuudet ohjelman loppuvaiheessa tekemällä vähennyksiä vuoden 1999 lopulliseen maksupyyntöön. - Julkista yhteisrahoitusta koskeva puutteellinen dokumentointi Komissio katsoi, että tämä niin sanottuun passiiviseen julkiseen yhteisrahoitukseen liittyvä asiakirjojen ja perustelujen puute on ESR:n hallinnoinnin yleinen heikkous. Dokumentoinnin tarvetta korostettiin äskettäisessä tulkintamuistiossa(1). Tilintarkastustuomioistuimen tarkastamassa tapauksessa yhteisrahoitus koostui viranomaisten osallistujille maksamista sosiaalietuuksista tai Saksan työllisyyttä edistävän elimen (Bundesanstalt für Arbeit) myöntämästä tuesta. Maksutositteita ei useinkaan löytynyt asiakirjakansioista eikä vahvistuksia yhteisrahoituksesta vastaavien tahojen hallinnosta (esimerkiksi sosiaalietuuksia koskevien asiakirjojen säilyttämisaika oli jo umpeutunut). Perustelemattomat menot eivät ole tukikelpoisia. Suurin osa sääntöjenvastaisuuksista on tätä virhetyyppiä. Virhe korjataan kyseisen ohjelman päättyessä. Vasta sen jälkeen voidaan antaa lopullinen arvio siitä, mitä taloudellisia vaikutuksia virheestä aiheutui yhteisön talousarviolle. Komissio teki viimeisimmän tarkastuskäyntinsä Nordrhein-Westfaleniin vuonna 2000. Asiasta vastaavien tahojen tekemistä tarkastuksista, jotka kohdistuivat pääohjelmien hallinnointiin, saatiin suhteellisen myönteisiä tuloksia. Tarkastuksissa ei todettu kiinteämääräisten korvausten käyttöä eikä tositteiden puuttumista. (1) Viite: neuvoston asetuksen N:o 1260/1999 32 artiklan 1 kohdan 3 alakohta.